COM7 บวกแรง 6.71% นิวไฮตั้งแต่เข้าตลาดฯ จับตา Q4/60 โตกระฉูดรับไฮซีซั่นธุรกิจ
COM7 บวกแรง 6.71% นิวไฮตั้งแต่เข้าตลาดฯ จับตา Q4/60 โตกระฉูดรับไฮซีซั่นธุรกิจ ล่าสุด ณ เวลา 15.52 น. ราคาอยู่ที่ 17.50 บาท บวก 1.10 บาท หรือ 6.71% สูงสุดที่ 17.50 บาท ต่ำสุดที่ 16.50 บาท มูลค่าซื้อขายที่ 614.95 ล้านบาท 
14 พ.ย. 2560

ผู้สื่อข่าวรายงานว่า ราคาหุ้นบริษัท คอมเซเว่น จำกัด (มหาชน) หรือ COM7 ณ เวลา 15.52 น. ราคาอยู่ที่ 17.50 บาท บวก 1.10 บาท หรือ 6.71% สูงสุดที่ 17.50 บาท ต่ำสุดที่ 16.50 บาท มูลค่าซื้อขายที่ 614.95 ล้านบาท ขณะที่ดัชนีตลาดหุ้นไทยโดยรวมบวก 0.79% ทั้งนี้ราคาหุ้นทำจุดสูงสุดนับตั้งแต่เข้าตลาดเมื่อวันที่ 10 ส.ค. 58

ทั้งนี้ สำหรับปัจจัยที่ส่งผลให้ราคาหุ้นปรับตัวขึ้นสูงในวันนี้ คาดว่าเป็นผลมาจากการเริ่มเข้าสู่ช่วงไฮซีซันของธุรกิจ รวมถึงมาตรการช้อปช่วยชาติที่จะเข้ามาหนุนยอดขายให้เติบโตขึ้น 
ด้านนายสุระ คณิตทวีกุล ประธานเจ้าหน้าที่บริหาร COM7 เปิดเผยว่า บริษัทตั้งเป้าหมายรายได้ในปี 60 ทะลุ 2 หมื่นล้านบาท หรือเติบโตไม่ต่ำกว่า 15% จากปีก่อนที่ 1.72 หมื่นล้านบาท โดยแนวโน้มในไตรมาส 4 คาดว่าจะมีการเติบโตอย่างต่อเนื่อง และมั่นใจว่าจะเป็นไตรมาสที่มีการเติบโตสูงสุดเหมือนปีก่อน ๆ เนื่องจากเป็นช่วงไฮซีซั่นธุรกิจ และมีสินค้าใหม่ทยอยออกสู่ตลาดในช่วงปลายปีเป็นจำนวนมาก
ส่วนนักวิเคราะห์ บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า แนะนำซื้อหุ้น COM7 ในราคาเป้าหมายที่ 18.90 บาทต่อหุ้น ซึ่งประเมินด้วย P/E ปี 61 ที่ 28 เท่า ราคาปิดมีส่วนเพิ่มได้อีก 18% หลังปรับประมาณการอัตราการเติบโตกำไรหลักปีนี้และปีหน้าเป็น 45%/39% เทียบกับช่วงเดียวกันของปีก่อนตามลำดับ
นอกจากนี้ยังคาดการณ์กำไรสุทธิไตรมาส 4/60 ของ COM7 จะเติบโตอย่างแข็งแกร่งและมีแนวโน้มจะโตต่อเนื่องในปี 61 พร้อมปรับเพิ่มประมาณการปีนี้และปีหน้าในอัตรา 6%/17% ตามลำดับ สะท้อนแนวโน้มธุรกิจที่ดีกว่าเดิม